Covid-19-statistieke: Meer as 21 000 sterftes‘n Gesondheidswerker maak gereed om ‘n vrou in Parkview, Johannesburg, vir Covid-19 te toets. (Foto: Luca Sola/AFP) Altesaam 2 493 nuwe bevestigde gevalle van die nuwe koronavirus is in die afgelope 24-uursiklus in Suid-Afrika aangemeld. Dit bring die algehele getal Covid-19-gevalle in die land op 772 252 te staan. Só het dr. Zweli Mkhize, minister van gesondheid, Donderdagaand aangekondig toe hy die jongste Covid-19-statistieke vir die land bekendgemaak het. Nog 115 Covid-19-verwante sterftes is in Suid-Afrika bevestig, wat die landwye totaal op 21 083 te staan bring. Altesaam 45 van die sterftes is in die Oos-Kaap aangemeld, gevolg deur 20 in die Vrystaat, 19 in Gauteng, 16 in die Wes-Kaap, 10 in KwaZulu-Natal en 5 in die Noord-Kaap. Altesaam 716 444 pasiënte het in dié stadium reeds herstel, met ŉ herstelkoers van 92,8%. Meer as 20 288 toetse uit die 5 325 631 wat reeds gedoen is, is in die afgelope 24-uursiklus gedoen. Altesaam 3 082 240 toetse is in die private sektor gedoen, wat meer as die helfte (58%) van die toetse uitmaak. ŉ Totaal van 2 243 391 toetse is in die openbare sektor gedoen. Provinsiale statistieke: Gauteng: 233 343 Wes-Kaap: 126 571 KwaZulu-Natal: 126 290 Oos-Kaap: 120 052 Vrystaat: 58 812 Noordwes: 34 640 Mpumalanga: 31 121 Noord-Kaap: 23 003 Limpopo: 18 420 Wil jy op die hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.